tidløs
Tidløs, Colchicum, slægt af knoldbærende planter i familien Colchicaceae med ca. 150 arter fra det sydlige Europa til Centralasien; nogle arter, undertiden henført til slægten Merendera, findes i Nordafrika og i de østafrikanske bjerge. Vækstform og blomster hos tidløs minder om krokus i irisfamilien (konvergent udvikling), men tidløs har seks støvbærere og tre frie grifler, mens krokus har tre støvbærere og én griffel. Mange, men ikke alle arter blomstrer om efteråret, heraf det danske navn.
Alle plantedelene i høsttidløs indeholder det giftige alkaloid kolkicin (colchicin), som i de tørrede frø udgør ca. 0,5%. Kolkicin har været anvendt til behandling af gigtsygdommen podagra med diarré som bivirkning; i større doser medfører kolkicin åndedrætslammelse og død.